KIRJALLINEN KYSYMYS E-0766/03 esittäjä(t): Isidoro Sánchez García (ELDR) neuvostolle. Länsi-Saharan luonnonvarojen hyödyntäminen.



Virallinen lehti nro 280 E , 21/11/2003 s. 0084 - 0085



KIRJALLINEN KYSYMYS E-0766/03 esittäjä(t): Isidoro Sánchez García (ELDR) neuvostolle (12. maaliskuuta 2003) Aihe: Länsi-Saharan luonnonvarojen hyödyntäminen Marokon kuningaskunnan hallinto Länsi-Saharan alueella on asetettu kyseenalaiseksi siitä lähtien, kun Espanja luopui Länsi-Saharasta vuonna 1975. Huolimatta YK:ssa laadituista lukuisista poliittisista sopimuksista, jotka koskevat alueen siirtomaavallan purkamista, Marokon hallitus myönsi julkisesti vuoden 2001 lokakuussa luvat kahdelle kansainväliselle yhtiölle Länsi-Saharan aluevesillä olevien energiavarojen tutkimiseen. Kyseiset yhtiöt, joista toinen on ranskalainen ja toinen pohjoisamerikkalainen, antoivat edeltävät seismiset tutkimukset tehtäväksi norjalaiselle yhtiölle TGS-NOPEC:ille. YK:n turvallisuusneuvoston oikeudellisen yksikön 29. tammikuuta 2002 antaman lausunnon mukaan Marokon hallituksen ulkomaisille yhtiöille myöntämät luvat rikkovat kansainvälistä oikeutta ja energiavarojen hyödyntäminen kuuluisi Saharan kansalle. Hiljattain Norjan yleinen mielipide on syyttänyt TGS-NOPEC-yhtiötä siitä, että sen toiminta Länsi-Saharan aluevesillä rikkoo kansainvälisiä lakeja. On kyseessä luonnonvarojen tutkiminen ja mahdollinen hyödyntäminen alueella, joka ei ole itsenäinen vaan riippuvainen siirtomaavallan purkamisesta. Mikä olisi neuvoston kanta energiavarojen tutkimiseen ja niiden mahdolliseen hyödyntämiseen Länsi-Saharan aluevesillä, jos otetaan huomioon Euroopan parlamentin Lalumière-mietintö, jossa käsitellään Länsi-Saharan tilannetta, sekä vanhaan riita-asiaan liittyvät seikat? On otettava myös huomioon, että energiavarojen tutkimiseen ja niiden myöhempään hyödyntämiseen osallistuu yhteisön jäsenvaltioon kuuluva yhtiö. Vastaus (22. heinäkuuta 2003) Länsi-Saharan kysymyksen lopullista ratkaisua koskevia keskusteluja käydään Yhdistyneiden Kansakuntien turvallisuusneuvostossa ja asian osapuolten kanssa, ja ne ovat tällä hetkellä ratkaisevassa vaiheessa. Neuvosto seuraa keskusteluja tarkoin ja antaa täyden tukensa Yhdistyneiden Kansakuntien pääsihteerin henkilökohtaisen edustajan James Bakerin ponnisteluille sellaisen pysyvän ratkaisun löytämiseksi, jossa kunnioitetaan täysin kansainvälistä oikeutta, ihmisoikeuksia ja demokratiaa. Yhdistyneissä Kansakunnissa käydyissä keskusteluissa on nyt päästy ratkaisevaan vaiheeseen pyrittäessä positiiviseen päätökseen konfliktissa, joka on kestänyt käytännössä jo 30 vuotta. James Baker vieraili alueella tammikuussa esitelläkseen osapuolille ja naapurimaille ehdotuksen konfliktin poliittiseksi ratkaisuksi niin, että säilytetään alueen itsemääräämisoikeus turvallisuusneuvoston päätöslauselman 1429 (2002) mukaisesti. Minurson toimeksiantoa on jatkettu 31. päivään toukokuuta 2003, jotta osapuolilla olisi riittävästi aikaa tarkastella ehdotusta ja antaa vastauksensa. Turvallisuusneuvosto on pyytänyt pääsihteeriä raportoimaan asiasta uudelleen 19. toukokuuta 2003 mennessä. Neuvosto ei ole tähän mennessä keskustellut arvoisan parlamentin jäsenen esiin tuomasta erityisestä kysymyksestä.